text: С празнично шествие, водено от областният управител д-р Антонио Георгиев и кметът инж. Тотю Младенов в Регионалния исторически музей във Враца тържествено беше изложена част от осветена плащаница от мощите на Св. Кирил Философ
  Уникалното е, че части от плащаницата има само в Нитра, Ватикана и вече във Враца. Проекцията на мощите на Св. Кирил Философ е уникално дарение за Враца и бе направено лично от областния управител на Нитра - Милан Белица на врачанския областен управител д-р Антонио Георгиев. То има личен сертификат от нитренския епископ и от папата. В регионалния исторически музей беше изработена специална витрина, в която се постави свещената реликва, станала част от културно-историческия и религиозен туризъм на града. Витрината е оборудвана с охранителна техника.
  Шествието стартира от паметника на Св. Софроний Врачански днес от 12.30 ч. В него се включиха и ученици от врачанската езикова гимназия "Йоан Екзарх". В началото на следващата година във Враца се очаква да бъдат изложени за поклонение и мощите на свети Кирил Философ, които се съхраняват в едно от подземията на епископския храм в словашкия град Нитра.
  Кметът на община Враца инж. Тотю Младенов заяви, че за Враца е голяма чест да приеме в залите на Регионалния исторически музей част от плащаницата, върху която са били поставени мощите на свети Кирил Философ. Двамата братя, създатели на славянската писменост, не случайно са небесни покровители на Европа. Това е доказателство за силното влияние, което са оказали не само върху славянските, но и върху всички европейски народи. Инж. Тотю Младенов заяви надежда тази ценност да предизвика интереса не само на гражданите на Враца, но и на цяла България.